b"\n_START_ARTICLE_\nJosip Osti\n_START_SECTION_\n\xc5\xbdivljenjepis\n_START_PARAGRAPH_\nJosip Osti, pesnik, prozaist, esejist, literarni kritik, antologist in prevajalec, je rojen leta 1945 v Sarajevu, kjer je diplomiral na Filozofski fakulteti._NEWLINE_Bil je urednik kulture \xc5\xa1tudentskega lista Na\xc5\xa1i dani, urednik pri zalo\xc5\xbebi Veselin Masle\xc5\xa1a, tajnik podru\xc5\xbenice pisateljev Sarajeva in direktor mednarodne literarne prireditve Sarajevski dnevi poezije, tajnik Dru\xc5\xa1tva pisateljev BiH, urednik revije Books in Bosnia and Herzegovina, predsednik Dru\xc5\xa1tva knji\xc5\xbeevnih prevajalcev BiH ter kratek \xc4\x8das lektor/korektor pri zalo\xc5\xbebi Svjetlost._NEWLINE_Od leta 1990 \xc5\xbeivi v Sloveniji (v Ljubljani in zadnjih deset let v Tomaju na Krasu) kot svobodni umetnik ali, kakor sam pravi, od ljubezni in tistega, kar napi\xc5\xa1e in prevede._NEWLINE_Njegov opus, ustvarjen v jezikov spominov, kot sam imenuje svojo bosan\xc5\xa1\xc4\x8dino hrva\xc5\xa1ke provenience, in zadnja leta v sloven\xc5\xa1\xc4\x8dini, obsega ve\xc4\x8d kot dvajset pesni\xc5\xa1kih zbirk, pet proznih del in trinajst knjig esejev, literarnokriti\xc5\xa1kih in publicisti\xc4\x8dnih tekstov. Uredil je ve\xc4\x8d antologij slovenske in bosansko-hercegovske poezije in proze ter prevedel okrog devetdeset knjig in petnajst iger slovenskih avtorjev. V sloven\xc5\xa1\xc4\x8dini, italijan\xc5\xa1\xc4\x8dini, hrva\xc5\xa1\xc4\x8dini oziroma bosan\xc5\xa1\xc4\x8dini, \xc4\x8de\xc5\xa1\xc4\x8dini, angle\xc5\xa1\xc4\x8dini, polj\xc5\xa1\xc4\x8dini, makedon\xc5\xa1\xc4\x8dini, tur\xc5\xa1\xc4\x8dini in bolgar\xc5\xa1\xc4\x8dini je doslej objavljeno okrog \xc5\xa1tirideset prevodov njegovih knjig._NEWLINE_V sloven\xc5\xa1\xc4\x8dini so iz\xc5\xa1le Ostijeve knjige pesmi: Barbara in barbar (prevedel Jure Potokar, 1990), Ljubezensko dvori\xc5\xa1\xc4\x8de (za otroke, prevedel Boris A. Novak, 1993), Sarajevska knjiga mrtvih 1993 in Salomonov pe\xc4\x8dat 1995, obe dvojezi\xc4\x8dno in v prevodu J. Potokarja, Con l'oro antico dei ricordi/Sa starim zlatom uspomena/S starim zlatom spominov (v bosanskem izvorniku ter slovenskem prevodu J. Potokarja in italijanskem prevodu Jolke Mili\xc4\x8d, 1994), Kra\xc5\xa1ki narcis 1999, Poesie (v sloven\xc5\xa1\xc4\x8dini in italijanskem prevodu J. Mili\xc4\x8d, 1999), Confliti - Poesia delle molte guerre (v slovenskem izvirniku in italijanskem prevodu Darie Betocchi in Roberta Dedenara, 2001), Veronikin prt 2002, Ve\xc4\x8dnost trenutka (izbor in nove pesmi, 2003), L'abero che cammina/Drvo koje hoda/Drevo, ki hodi (izbor v bosanskem in slovenskem izvirniku ter italijanskem prevodu J. Mili\xc4\x8d, 2004), Rosa mystica 2005, Vse ljubezni so nenavadne 2006, Dan in no\xc4\x8d vsakdana in Sence kresnic (obe v sloven\xc5\xa1\xc4\x8dini, hrva\xc5\xa1\xc4\x8dini/bosan\xc5\xa1\xc4\x8dini, makedon\xc5\xa1\xc4\x8dini in angle\xc5\xa1\xc4\x8dini, 2007), Med Koprivo in Kri\xc5\xbeem (v sloven\xc5\xa1\xc4\x8dini in angle\xc5\xa1\xc4\x8dini, 2007) in Tomajski vrt 2007, kot tudi knjige proze: Izginula ledena \xc4\x8darovnija (prevedla Lela B. Njatin, 1998) in U\xc4\x8ditelj ljubezni 2004._NEWLINE_Za svoje literarno in prevajalsko delo je prejel nagrado Trebinjskih ve\xc4\x8derov poezije za najbolj\xc5\xa1i pesni\xc5\xa1ki prvenec v Bosni in Hercegovini leta 1971, dvakrat nagrado Zdru\xc5\xbeenja literarnih prevajalcev BiH (1981 in 1985), \xc5\xbdupan\xc4\x8di\xc4\x8devo listino (1985), Potokarjevo listino 1987, nagrado Zlatno kolo 1991, nagrado Zlata ptica 1992, mednarodno literarno nagrado Vilenica 1994, plaketo mesta Ljubljana 1997, Veronikino nagrado 1999, \xc5\xbdupan\xc4\x8di\xc4\x8devo nagrado 2000, posebno mednarodno priznanje za poezijo \xc2\xbbScritture di Frontiera\xc2\xab\xc2\xa0(Trst, 2005), Jenkovo nagrado 2006, letno nagrado zalo\xc5\xbebe Bosanska rije\xc4\x8d iz Tuzle 2007 in mednarodno knji\xc5\xbeevno nagrado PONT (2018)."